b'\n_START_ARTICLE_\nFranc Coti\xc4\x8d\n_START_SECTION_\n\xc5\xbdivljenje in delo\n_START_PARAGRAPH_\nMed 1. svetovno vojno je kot begunec z dru\xc5\xbeino \xc5\xbeivel v Semi\xc4\x8du. Po vojni se je vrnil v uposto\xc5\xa1ene Ren\xc4\x8de in se izu\xc4\x8dil za zidarja. Delal je pri gradnji nove bazilike Marijinega vnebovzetja na Sveti Gori. Skupaj z ing. Andrejem Mozeti\xc4\x8dem je bil med ustanovitelji prosvetnega dru\xc5\xa1tva Iskra v Ren\xc4\x8dah in pri dru\xc5\xa1tvu sodeloval kot re\xc5\xbeiser, odbornik in tudi kot predsednik. Ko so fa\xc5\xa1isti zatrli vse prosvetno delo na Primorskem, so ga posku\xc5\xa1ali pridobiti zase in mu ponujali slu\xc5\xbebo na ob\xc4\x8dinskem uradu, toda Coti\xc4\x8d se je raje z drugimi Ren\xc4\x8dani izselil v brazilski S\xc3\xa3o Paulo. Tu se je pre\xc5\xbeivljal kot zidarski mojster in kmalu zaslovel kot odli\xc4\x8den gradbeni podjetnik. V S\xc3\xa3o Paulu je nadaljeval s prosvetnim delom, dal pobudo za ustanovitev pevskega zbora Primorje, ki se je kasneje razvil v Slovensko prosvetno dru\xc5\xa1tvo Primorje. Coti\xc4\x8d je bil dru\xc5\xa1tveni tajnik (1927-1933), re\xc5\xbeiser in organizator._NEWLINE_S publicisti\xc4\x8dno dejavnostjo je za\xc4\x8del \xc5\xbee na Gori\xc5\xa1kem in pisal v razne slovenske liste in s publicisti\xc4\x8dnim delom nadaljeval v Braziliji. Mo\xc4\x8dno pa si je tudi prizadeval za duhovno oskrbo slovenskih vernikov v Braziliji. Po prihodu v novo domovino je v Ljubljani prosil, naj tja po\xc5\xa1ljejo slovenskega duhovnika. Ko se je 1957 za\xc4\x8dela v S\xc3\xa3o Paulu snovati slovenska \xc5\xbeupnija, je pobudo podprl in pripomogel, da se je 1967 ustanovila slovenska kaplanija in 1971 slovenska \xc5\xbeupnija.'